**CAPITOLUL I - DENUMIRE PROIECT**

**CONSTRUIRE** **CENTRALĂ ELECTRICĂ FOTOVOLTAICĂ ȘI RACORD LA REȚEA,**

**495KWp, SALIGNY, CONSTANȚA**

**CAPITOLUL II - TITULAR**

Denumirea titularului: BATMAN ENERGY S.R.L.

Adresa sediului social: Județul Constanța, mun. Constanța, b-dul I.C.l Brătianu, nr. 39A

Adresa proiectului: Județul Constanța, com. Saligny, sat Făclia, strada Taberei, nr.17

Număr cadastral: 101500

Numele persoanei de contact: Cosmin Hristu, tel. 0766 606 000

## Proiectant general: RUN IT S.R.L., str. Suzana nr. 7, sector 5, București

**CAPITOLUL III - DESCRIEREA CARACTERISTICILOR FIZICE ALE ÎNTREGULUI PROIECT**

**3.1.** **Un rezumat al proiectului**

Scopul investiției urmărită de BATMAN ENERGY S.R.L. este de a valorifica potențialul solar al zonei în care urmează să se implementeze proiectul, cu consecințe benefice asupra mediului, prin înlocuirea energiei electrice produse în instalații termoenergetice cu energie electrică produsă din surse regenerabile. Acest lucru se va realiza prin construirea unei centrale electrice fotovoltaice cu o capacitate de 495 kWp.

Proiectul se va dezvolta pe teritoriul administrativ al loc. FĂCLIA, comuna SALIGNY, Județul CONSTANȚA , pe imobilul cu numărul cadastral 101500, cu o suprafața de 6608 mp.

Terenul face parte din domeniul privat al comunei Saligny conform act administrativ nr. 58 din 05.04.2022 emis de Consiliul Local al comunei Saligny, cu drept de superficie pentru Batman Energy SRL conform anexei nr. 3 la HCL 78 din 19.05.2022 – Contract de constituire a dreptului de superficie nr. 1003/19.05.2022 emis de BIN Puia Ionuț Alin.

În vederea realizării proiectului propus BATMAN ENERGY S.R.L. a obținut Certificatul de urbanism nr. 10 din 30.05.2022, emis de Primăria Comunei Saligny. Imobilul din intravilanul comunei Saligny este încadrat la categoria de folosință curți-construcții, cu destinație tehnico-edilitară, aflându-se în zona de impozitare B.

* 1. **Justificarea necesităţii proiectului**

Producerea de energie electrică prin conversie fotovoltaică a energiei solare nu provoacă emisii de substanțe poluante în atmosferă și fiecare kWh produs prin sursă fotovoltaică împiedică răspândirea în atmosferă a 0.3 – 0.5 kg de CO2 (gaz responsabil pentru efectul de seră) rezultate din producere unui kWh prin metoda tradițională termoelectrică. În Romania circa 60% din producția de energie electrică este asigurată prin metode tradiționale.

Preocuparea țărilor membre ale Uniunii Europene pentru asigurarea independenței energetice și dezvoltare durabilă, în principal prin utilizarea unor surse de energie regenerabilă și nepoluantă, este reflectată în cadrul legislativ adoptat. Astfel, unul din cele mai importante acte legislative în domeniu este Directiva 2001/77/EC din 27 septembrie 2001 privind promovarea energiei electrice produsă din surse regenerabile de energie, pe piața unică de energie.

Scopul realizării proiectului de parc fotovoltaic este producerea energiei electrice prin valorificarea sursei regenerabile de energie reprezentată de radiația solară, în contextul global al dezvoltării durabile care presupune:

* gestionarea responsabilă a resurselor energetice fosile prin valorificarea resurselor regenerabile viabile pentru generarea electricității;
* reducerea emisiilor de gaze cu efect de seră în scopul scăderii încălzirii globale prin utilizarea energiilor și tehnologiilor curate;
* reducerea riscurilor pentru sănătatea populației și calitatea mediului.

Energia produsă va fi livrată în Sistemul Electroenergetic Național.

Totodată, realizarea proiectului propus prezintă și utilitate publică majoră prin crearea de noi locuri de muncă, creșterea veniturilor la bugetul local și al județului Constanța.

* 1. **valoarea investiţiei: -**
  2. **perioada de implementare propusă:** 12 de luni de la obținerea tuturor avizelor
  3. **planşe reprezentând limitele amplasamentului proiectului, inclusiv orice suprafaţă de teren solicitată pentru a fi folosită temporar (planuri de situaţie şi amplasamente):**

Saligny este o comună în județul Constanța, Dobrogea, România, formată din satele Făclia, Saligny (reședința) și Ștefan cel Mare. Comuna este situată în partea de sud a Podișului Dobrogei, în vestul județului Constanța, în zona văii Valea Carasu, cu o altitudine de până la 50 m.   
De altfel, de-a lungul acestei formațiuni geografice s-a realizat cea mai mare parte a canalului Dunătre-Marea Neagră (porțiunea Cernavodă - Basarabi) care delimitează în dreptul comunei Saligny podișurile nordice de cele sudice de pe teritoriul județului Constanța.

Aspectul general este de câmpie calcaroasă acoperită cu depozite groase de loess. Comuna este dispusă pe 2 porțiuni, una de deal cu înălțimi până spre cele maxime și porțiunea de vale. Acestea două dispuse transversal de-a lungul celor trei sate.



Terenul studiat se află în intravilanul comunei Saligny, sat Făclia, str. Taberei nr. 17 .

Terenurile învecinate parcelei cu numărul cadastral 101500 pe care se propune realizarea proiectului sunt terenuri intravilane cu destinația de curți-construcții și nu sunt construite. Terenul aferent zonei studiate este relativ plan și orizontal.

* 1. **Descrierea caracteristicilor fizice ale întregului proiect, formele fizice ale proiectului (planuri, clădiri, alte structuri, materiale de construcţie şi altele).**

Profilul și capacitatea de producție: se urmărește amplasarea unor utilaje de producere a energiei electrice verzi, și anume, panouri fotovoltaice. Instalația este compusă în principal din panouri fotovoltaice, invertoare, post de transformare și rețelele interioare aferente.

Centrala electrică fotovoltaică va avea o capacitate de aproximativ **495 kWp** (kW peak reprezintă putere nominală în condiții standard de testare) și va fi compusa din **900 panouri fotovoltaice** **monocristaline**, fiecare dintre ele cu o capacitate de 550 Wp. Acestea se vor monta pe o structura din profile metalice de secțiune C/H sau O și vor fi înclinate la 30° față de sol, orientate spre sud. Durată de viață utilă estimată a panourilor este de peste 25 de ani, fără o scădere semnificativă a prestației. Acestea au grad de eficiență ridicat și folosesc materiale de ultimă generație (celule fotovoltaice de înalt randament, sticlă temperată, cadru de aluminiu anodizat etc).

Panourile vor fi grupate în șiruri de cate 20 legate în serie, montate în aranjament singular sau în aranjament 2P (2 portret). Șirurile de panouri vor fi conectat la **cinci invertoare CC/CA de capacitate 100 kW** care asigură conversia puterii electrice produsă de module fotovoltaice, din curent continuu în curent alternativ, care poate fi astfel introdusă în rețeaua de distribuție, în conformitate cu cele mai stricte cerințe și normative de siguranță aplicabile. Invertoarele vor fi legate la un tablou general al centralei, iar acesta se va conecta la tabloul de consumator.

Panourile fotovoltaice vor fi conectate între ele folosindu-se **cabluri cu conductori izolați** din cupru cu secțiunea centrală de 6 mmp.

Secțiunile conductorilor instalațiilor fotovoltaice sunt supradimensionate pentru curenții și distanțele reduse pe care sunt folosiți, astfel încât pierderile rezultate sunt sub 1%. Între invertor și TG conexiunea se va realiza cu ajutorul unor cabluri subterane de cupru cu secțiunea de 35/16/10 mmp.

Energia obținută poate fi folosită pentru autoconsum sau livrată în sistem după ce în prealabil a fost adusă la parametrii doriți cu ajutorul unui **punct de transformare.**

Întregul proces de producere a energiei electrice este complet automatizat, acesta necesitând doar periodic vizite de control. Pentru funcționarea optimă, panourile fotovoltaice se vor spăla și curăța de praf la nevoie.

Pentru cazurile de repornire după o întrerupere, parcul fotovoltaic va fi alimentat cu energie electrică din rețeaua localității.

Postul de transformare va fi din anvelopă din beton sau metal, prefabricată, prevăzută cu depresurizator, presetupe, canale cabluri, prize de ridicare), pereți, uși, acoperiș și va fi asamblat în atelierul furnizorului, fiind apoi livrat la cheie.

Indicii de control privind modul de utilizare a terenului prin amplasarea elementelor centralei, evidențiați în planul de situație, sunt următorii:

* Suprafața terenului este de 6608 mp
* Suprafața totală a panourilor este de 2.351,57 mp
* POT maxim admis = 80% POT realizat = 35,5%
* CUT maxim admis = 1,60 CUT realizat = 0,35%

Regimul de aliniere

Aliniamentul reprezintă limita maximă admisibilă de realizare a construcțiilor. Construcțiile propuse vor respecta regimul de aliniere față de drumurile de exploatare și strada Taberei tronson 2; construcțiile și echipamentele vor fi retrase la cel puțin 2,75 m față de axul drumurilor de exploatare.

Alinierea construcțiilor propuse se va realiza în funcție de însorirea optimă la solstițiul de iarnă, așa cum este ilustrat în planul de situație.

Împrejmuire și accese

Accesul in obiectiv se va realiza pe drumurile deja existente în zonă, ca urmare nu este necesară amenajarea unei alte căi de acces. Circulația auto se va face în continuare pe strada Taberei. Sunt prevăzute circulații auto și pietonale interioare care să asigure legăturile funcționale.

Împrejmuirea propusă se va realiza cu un gard din panouri de plasă bordurată zincată, fixate pe stâlpi din țeavă rectangulară zincată care vor avea fundația de 40 x 40 cmj, la adâncimea de -1,1 m. La partea superioara se prevăd rânduri de sârmă zincată.

utilități

* Alimentarea cu energie electrică pentru situațiile de repornire după o întrerupere a instalațiilor se va face de la rețeaua locală existentă în zonă.
* Alimentarea cu apă a obiectivului nu este necesară. Centrala este prevăzută cu sistem automat de comandă și control de la distanța și nu necesită prezență umană permanentă. Pentru întreținerea și spălarea panourilor se vor folosi serviciile unei firme specializate în mentenanța acestor tipuri de structuri. Aprovizionarea cu apă pentru operațiunile de spălare se va face cu cisterna, cantitățile utilizate pentru aceste operațiuni fiind mici.
* Obiectivul nu este generator de ape tehnologice sau menajere uzate.
* Apele pluviale se vor scurge liber la teren.
  1. **Descrierea instalației si a fluxurilor tehnologice existente pe amplasament:**

Ca urmare a valorificării potențialului solar al zonei de către rețeaua de panouri fotovoltaice, se va obține energie electrică ce va fi livrată Sistemului Electroenergetic Național.

Celulele solare convertesc lumina soarelui direct în energie electrică. Celulele sunt fabricate din materiale semiconductoare. Când lumina este absorbită de aceste materiale, energia solară este transformată într-un flux de electroni care produce electricitate. Acest proces de conversie a luminii în energie electrică se numește efect fotovoltaic. Panourile solare fotovoltaice sunt, de obicei, combinarea în module care dețin aproximativ 40 de celule.

Întregul proces de producere a energiei electrice este complet automatizat, putând fi comandat de la distanță. Nu este necesară prezența umană permanentă pentru operarea instalațiilor. Incinta va fi supravegheată prin serviciile unei firme de pază.

* 1. **Materiile prime, energia și combustibilii utilizați, cu modul de asigurare a acestora:**

Faza de construcție înseamnă executarea de săpături pentru fundațiile izolate ale stelajelor de panouri, executarea fundațiilor simple pe care se sprijină PT, a fundațiilor izolate pentru gard.

În perioada de realizare a investiției se vor folosi apă, nisip, pietriș, lemn și metal, materiale uzuale, aceste fiind achiziționate exclusiv de la furnizori autorizați.

Nu se vor exploata resurse naturale de pe amplasament.

Combustibilul petrolier pentru utilajele necesare va fi asigurat de constructor, prin alimentare în stații peco autorizate.

În perioada de funcționare a obiectivului producerea de energie verde nu presupune folosirea de materii prime. Soarele furnizează energia luminoasă necesară producerii de energie electrică.

* 1. **Descrierea lucrărilor de refacere a amplasamentului în zona afectată de execuția investiției:**

La finalul perioadei de construcție vehiculele și utilajele folosite vor fi retrase de pe amplasament.

Platforma organizării de șantier va fi dezafectată, iar spațiile dintre panouri și cele neocupate de instalații se vor însămânța cu iarbă.

* 1. **Planul de execuție, cuprinzând faza de construcție, punerea în funcțiune, exploatare, refacere si folosire ulterioară**

Planul de execuție presupune parcurgerea următoarelor etape:

* realizarea organizării de șantier ;
* delimitarea zonelor de lucru pentru protecția vecinătăților;
* depozitarea temporară a unora dintre materialele de construcții, precum și a echipamentelor și dispozitivelor utilizate în această etapă;
* lucrări nivelare teren;
* montarea structurilor metalice;
* montarea cablurilor
* montarea panourilor
* montarea PT
* montare sistem de supraveghere
* realizare instalatie de racordare;
* depozitarea deșeurilor rezultate din operațiile de montaj;
* punerea în funcțiune.

Lucrările de execuție se vor desfășura numai în limitele amplasamentului deținut de beneficiar.

Pe durata executării lucrărilor de construire se vor respecta actele normative privind protecția muncii în construcții.

* 1. **Relația cu alte proiecte existente sau planificate**

Pe amplasamentul propus sau în vecinătăți nu există alte proiecte autorizate din punct de vedere constructiv.

Ca urmare a realizării parcului fotovoltaic vor exista în zonă noi linii de transport al energiei electrice și posturi de transformare.

* 1. **Detalii privind alternativele care au fost luate în considerare**

Alegerea amplasamentului s-a bazat pe următoarele criterii:

* + potenţialul energetic solar;
  + morfologia terenului;
  + distanţa faţă de reţelele de distribuţie a energiei electrice;
  + existenţa căilor de acces.

În vederea realizării proiectului amplasamentul prezentat a fost considerat potrivit pentru investiția dorită, fiind situat într-o zonă reglementată urbanistic pentru tipul de funcțiuni propuse și de proiectul prezent și având acces facil la drumuri existente.

Soluțiile constructive alese sunt cele clasice pentru astfel de instalații, eventualele alternative ținând strict de siguranța și rezistența obiectivului, fără să genereze presiuni diferite asupra factorilor de mediu.

* 1. **Alte autorizații cerute pentru proiect**

Prin certificatul de urbanism nr. 10 din 30.05.2022, emis de Primăria Comunei Saligny s-a solicitat avizul pentru alimentarea cu energie electrică și cel de salubritate.

Titularul proiectului deține Aviz de amplasament favorabil eliberat de E-Distribuție Dobrogea SA nr. 10236851/18.07.2022.

**CAPITOLUL IV - DESCRIEREA LUCRĂRILOR DE DEMOLARE NECESARE**

Nu sunt necesare lucrări de demolare, terenul fiind liber de construcții.

Nu sunt necesare lucrări de defrișare.

Se va proceda doar la nivelarea terenului, fără dizlocarea solului.

**CAPITOLUL V - DESCRIEREA AMPLASARII PROIECTULUI**

* **distanta fata de granițe pentru proiectele care cad sub incidenta Conventiei privind evaluarea impactului asupra mediului in context transfrontiera, adoptata la Espoo la 25 februarie 1991, ratificata prin Legea nr. 22/2001**

Nu e cazul.

* **localizarea amplasamentului în raport cu patrimoniul cultural potrivit Listei monumentelor istorice, actualizată, aprobată prin Ordinul ministrului culturii şi cultelor nr. 2.314/2004, cu modificările ulterioare, şi Repertoriului arheologic naţional prevăzut de Ordonanţa Guvernului nr. 43/2000 privind protecţia patrimoniului arheologic şi declararea unor situri arheologice ca zone de interes naţional, republicată, cu modificările şi completările ulterioare**

Nu e cazul, nu exista interdicții de construire în ceea ce privește amplasarea obiectivului față de monumentele istorice.

Situl arheologic de la Făclia – castru din epoca medieval - se află pe partea de vest a vaii Nică Popa, în vatra actuală a localității, fără legătură cu amplasamentul propus.


* **hărți, fotografii ale amplasamentului care pot oferi informații privind caracteristicile fizice ale mediului, atât naturale, cât și artificiale și alte informații privind folosințele actuale și planificate ale terenului atât pe amplasament, cât și pe zone adiacente acestuia**

Terenul face parte din intravilanul comunei Saligny, extremitatea sudică a localității Făclia.

La cca. 370m sud de amplasament se află linia CF Constanța-București, iar la 430 m sud se deschide Canalul Dunăre- Marea Neagră. Pe laturile estică, sudică și vestică ale parcelei studiate se regăsesc terenuri cu utilizări agricole .

În ansamblu, principalele activități agricole de pe teritoriul comunei și celorlalte localități aferente sunt culturi de cereale (grâu, porumb, orz, ovăz, secară) și viță de vie.

Amplasamentul este traversat de LEA 20kV aflată în zona MT/JT Medgidia de supraveghere tehnică, față de care se vor asigura distanțele minime și măsurile de protecție.



* **arealele sensibile**

Nu e cazul

* **detalii privind orice variantă de amplasament care a fost luată în considerare**

Alternativa analizata in prezentul memoriu este considerata cea mai buna si cea mai rentabilă, în condițiile în care titularul deține un contract de superficie pe 49 de ani pentru terenul în cauză.

**CAPITOLUL VI - DESCRIEREA TUTUROR EFECTELOR SEMNIFICATIVE POSIBILE ASUPRA**

**MEDIULUI ALE PROIECTULUI, ÎN LIMITA INFORMAŢIILOR DISPONIBILE**

1. **Surse de poluanţi şi instalaţii pentru reţinerea, evacuarea şi dispersia poluanţilor în mediu**

Instalațiile fotovoltaice permit producerea energiei electrice fără utilizarea niciunui tip de combustie ceea ce face ca impactul instalației asupra mediului sa fie nesemnificativ sau foarte mic.

**A1. protecţia calităţii apelor**

În perioada de exploatare a obiectivului nu este necesară alimentarea cu apă și nu vor rezulta ape tehnologice sau uzate de niciun fel. Apele pluviale se vor dispersa liber în spațiile verzi din incintă.

Prin execuția lucrărilor nu sunt afectate stabilitatea și funcționalitatea apelor de suprafață. Nu există pericolul interceptării pânzei freatice la realizarea fundațiilor.

Potențiale surse de poluare pentru apele subterane, în perioada de execuție a lucrărilor, pot fi:

* Ape uzate din activitățile igienico-sanitate ale lucrătorilor, în cazul deversărilor accidentale sau vidanjării neadecvate a toaletelor ecologice din organizarea de șantier;
* Ape pluviale potențial impurificate cu eventuale urme de produse petroliere şi materii în suspensie provenite din lucrările desfăşurate pe şantier şi traficul utilajelor şi mijloacelor de transport.

Apariția acestor situații este puțin probabilă dacă vor fi aplicate mai multe măsuri, precum:

* + Utilizarea de toalete ecologice prevăzute cu lavoar în cadrul organizării de șantier. Și i vidanjarea lor periodică.
  + depozitarea materialelor de construcții necesare și a deșeurilor în spațiile special amenajate în incinta organizării de șantier;
  + nu se vor executarea lucrări de reparații/întreținere a autovehiculelor, utilajelor, echipamentelor utilizate în cadrul lucrărilor de construcții, în incinta organizării de șantier;
  + nu se va executa spălarea mașinilor sau a utilajelor în zona de lucru, ori deversarea de ape uzate necontrolat în zona amplasamentului;
  + nu se vor organiza depozite de combustibili în incinta șantierului;
  + se va interzice aprovizionarea cu combustibili a mijloacelor de transport, echipamentelor, utilajelor, în zona unde se execută lucrări
  + se va achiziționa material absorbant în vederea intervenției prompte în cazul unor scurgeri accidentale de produse petroliere în zona obiectivului.

Se consideră că impactul negativ asupra factorului de mediu apa pe durata execuției lucrărilor este nesemnificativ, cu o probabilitate mică de apariție.

**A2. protecția aerului**

Instalațiile fotovoltaice permit producerea energiei electrice fără utilizarea vreunui tip de proces de combustie, ceea ce face ca impactul asupra mediului să fie nesemnificativ.

În cursul desfășurării lucrărilor proiectate se vor înregistra emisii din procesele de ardere a combustibililor utilizați pentru deplasarea mijloacelor de transport (SOx, NOx, CO, particule în suspensie, compuși organici volatili), precum și emisii de pulberi și praf provenite din operațiunile aferente manevrării pământului.

Acestea sunt surse libere, deschise și au emisii temporare astfel încât nu se poate pune problema unor instalații de captare - epurare -evacuare în atmosferă a aerului impurificat/gazelor reziduale.

Nivelul de poluare poate fi diminuat prin aplicarea următoarelor măsuri:

* + procedură de operare standard pentru oprirea activităților generatoare de praf în perioadele cu vânt puternic;
  + umectarea terenului pentru limitarea emisiilor de pulberi;
  + utilizarea echipamentelor și utilajelor corespunzătoare din punct de vedere tehnic, de generații recente, prevăzute cu sisteme performante de minimizare a poluanților emiși în atmosferă;
  + utilizarea de combustibili cu conținut redus de sulf, conform prevederilor legislative în vigoare.

După darea în folosință a obiectivului, centrala fotovoltaică nu va constitui o sursă de emisii sau imisii în aer.

La terminarea lucrărilor terenul aferent obiectivului de investiții va fi nivelat și însămânțat cu iarbă. Vegetația astfel formată va fixa solul, evitându-se eroziunile pluviale și emisiile de praf.

**A3. protecţia împotriva zgomotului şi vibraţiilor**

În perioada de construcţie a parcului fotovoltaic, sursele de zgomot şi vibraţii sunt reprezentate de vehiculele şi utilajele folosite pentru activităţi de transport, construcţie, montaj.

Aceste emisii au caracter temporar, doar pe perioada desfășurării lucrărilor şi nu au efecte negative asupra mediului, manifestându-se local, în condițiile aplicării unor măsuri precum :

* staționarea utilajelor pentru descărcarea materialelor să se facă cât mai puțin timp în zonă;
* încadrarea duratei de execuție a proiectului în termenul stabilit, astfel încât disconfortul generat de poluarea fonică să fie limitat la această perioadă;
* lucrările de execuție se vor desfășura numai pe timp de zi, în conformitate cu programul impus de administrația locală, astfel încât să nu producă disconfort în vecinătate.
* se vor folosi utilaje şi mijloace de transport silenţioase adaptate volumului de lucrări necesar a fi realizate, astfel încât acestea să aibă asociate niveluri moderate de zgomot.
* se vor utiliza echipamente și utilaje corespunzătoare din punct de vedere tehnic, de generații recente, prevăzute cu sisteme performante de minimizare a poluanților emiși în atmosferă, inclusiv din punct de vedere al nivelului zgomotului produs.

Considerăm că impactul zgomotului şi al vibraţiilor este nesemnificativ şi nu va afecta negativ populaţia, astfel încât nu se impun amenajări speciale pentru protecția împotriva zgomotului și vibrațiilor.

Având în vedere că utilajele folosite sunt acționate de motoare termice omologate, nivelul zgomotelor produse se încadrează în limitele admisibile.

Funcționarea obiectivului nu va constitui o sursă de zgomot sau vibrații.

**A4. protecţia împotriva radiaţiilor**

Distanțele de amplasare față de obiective din zonă sunt cele admise de norme, conform PE 101/85 și PE 101A/95 și nu reprezintă o sursă de radiație electromagnetică.

**A5. protecţia solului şi a subsolului**

Terenul aferent zonei studiate este relativ plan și orizontal.

Aspectul general este de câmpie calcaroasă acoperită cu depozite groase de loess.

Înălțimile maxime nu depășesc 50 m fața de nivelul marii.

În perioada executării lucrărilor nu se vor executa lucrări de excavare sau decopertare a solului, dar pot apărea surse de poluare pentru sol, subsol precum:

* Scurgeri accidentale de carburanţi, lubrifianţi si substanţe chimice de la utilajele folosite la execuția lucrărilor;
* Scurgeri accidentale de ape uzate menajere de la toaletele ecologice ale organizării de șantier;
* Gospodărirea incorectă a deșeurilor;
* Tranzitarea sau staționarea autovehiculelor în zone necorespunzătoare.

Poluanții care pot afecta calitatea solului sunt în aceste cazuri: hidrocarburile din produsele petroliere pierdute accidental și emisiile de poluanți în aer din gaze arse, care se depun pe sol, dar și poluanți de natură organică (exprimați prin consumul biochimic de oxigen – CBO5, consumul chimic de oxigen – CCO-Cr), materii în suspensie etc.

Pentru a evita aceste situații se va ține cont de:

* amenajarea organizării de șantier pe platformă pietruită;
* depozitarea pe categorii a deșeurilor și materialelor de construcții, astfel încât să nu existe posibilitatea împrăștierii acestora pe terenurile învecinate, precum și a unor zone pentru staționarea utilajelor și a mijloacelor de transport;
* scurgerile accidentale de uleiuri și carburanți vor fi localizate prin împrăștierea unui strat de produs absorbant, care ulterior va fi depozitat în container prevăzut cu capac și predat unei firme specializate, în vederea eliminării;
* interzicerea efectuării lucrărilor de reparații ale utilajelor în perimetrul șantierului.
* dotarea organizării de șantier cu un număr adecvat de toalete ecologice pentru uzul muncitorilor;

În perioada funcționării obiectivului se apreciază, că în condiții normale de exploatare, nu există surse de poluare a solului.

**A5. protecţia ecosistemelor terestre şi acvatice**

Terenul deținut de inițiatorul proiectului este situat din intravilanul localității Făclia, nu este poziționat în incinta sau în vecinătatea unei arii naturale protejate.

În zonă nu există habitate naturale, floră şi faună, care să necesite conservare.

Executarea proiectului nu este de natură să afecteze ecosistemele terestre şi acvatice.

**A6. protecţia aşezărilor umane şi a altor obiective de interes public**

Investiția se va amenaja pe terenul deținut de titularul de proiect, fără a afecta alte proprietăți. Se va avea în vedere ca execuția lucrărilor sa nu creeze blocaje ale căilor de acces. Prin realizarea obiectivului propus nu se modifică funcțiunile prevăzute în Certificatul de urbanism și nu sunt afectate obiective de interes public.

Nu sunt necesare măsuri pentru protejarea patrimoniului cultural.

Posibile surse de disconfort pentru locuitorii zonei sunt constituite de emisiile de poluanți și zgomot generate de trafic și de utilajele folosite în șantier în timpul realizării lucrărilor. Acestea se vor manifesta local, pe o perioadă scurtă de timp.

Din punct de vedere al sănătății publice, se poate aprecia că funcționarea ulterioară a obiectivului nu va induce modificări în starea de sănătate și confort a populației, fiind un obiectiv care nu generează emisii în ape, sol sau aer, nu induce zgomote sau vibrații.

**A7. prevenirea şi gestionarea deşeurilor generate pe amplasament în timpul realizării** **proiectului/în timpul exploatării, inclusiv eliminarea.**

În activitatea de construcţie şi întreţinere a obiectivului, se va ţine seama de reglementările în vigoare privind colectarea, transportul, depozitarea şi reciclarea deşeurilor –OUG 92/ 2021 privind regimul deșeurilor.

În urma activităţilor de construire pentru realizarea investiţiei pot rezulta, în principal, următoarele tipuri de deşeuri, codificate conform Deciziei UE 2014/955:

* deșeuri din construcții:
* cod 17 05 04 – deseuri de pământ excavat (fundații) - cca. 2 mc
* cod 17 04 07 - amestecuri metalice (construcții-montaj) – cca. 50 kg;
* cod 17 01 07 – resturi de materiale de construcții și deseuri din constructii – 15 kg
* cod 17 04 11 – resturi de cabluri(instalații) – cca. 20 kg;
* cod 17 02 01 - deşeuri din lemn (cofrare, organizare de șantier) – cca 20 kg;
* deșeuri din ambalaje:
* cod 15 01 01 - deseuri din ambalaje de hartie si carton (org. de șantier) – cca. 20 kg;
* cod 15 01 02 – deseuri din ambalaje din plastic (org. de șantier) - cca. 20 kg;
* cod 20 01 02 - deseuri de sticla (construcții-montaj)– cca. 30 kg;
* cod 15 02 02 - material absorbant uzat, în funcție de situațiile ivite.
* deșeuri personal lucrător:
* cod 20 03 01 – deșeuri municipale amestecate (org. de șantier)– 150 kg;

În perioada operării unui parc fotovoltaic nu se vor genera deșeuri în mod continuu. Acestea pot apărea în perioadele de mentenanță ale parcului, din întreținerea echipamentelor mecanice, electrice şi de automatizare.

Deşeurile tipice rezultate din această activitate sunt:

* uleiuri uzate
* piese de schimb
* materiale de curățat
* Ambalaje rezultate de la înlocuirea unor piese sau consumabile

Deșeurile enumerate vor fi generate în cantități mici și vor fi gestionate în cea mai mare măsură de firma care va asigura mentenanța parcului.

Deșeurile vor fi colectate în mod selectiv, în recipiente speciale și vor fi evacuate periodic de pe amplasament, fiind predate pe bază de bon de confirmare sau formular de încărcare - descărcare deșeuri unor operatori economici autorizați, în vederea valorificării sau eliminării.

Apele menajere uzate de la toaletele organizării de șantier vor fi vidanjate periodic și transportate la stația de epurare care deservește zona.

Este interzisă depozitarea temporară a deșeurilor, imediat după producere direct pe sol sau în alte locuri decât cele special amenajate pentru depozitarea acestora; toți lucrătorii vor fi instruiți în acest sens.

Se va urmări transferul cât mai rapid al deșeurilor din zona de generare către zonele de depozitare, evitându-se stocarea acestora un timp mai îndelungat în zona de producere și apariția astfel a unor depozite neorganizate și necontrolate de deșeuri sau împrăștierea lor pe teren sub influența vântului.

Este interzisă cu desăvârșire incinerarea deșeurilor pe amplasament.

Activitățile desfășurate trebuie să țină cont de o ierarhie a opțiunilor de gestionare a deșeurilor. Prima opțiune este prevenirea producerii de deșeuri, prin alegerea încă din faza de proiectare a celor mai bune tehnologii. Dacă evitarea producerii de deșeuri nu este întotdeauna posibilă, atunci trebuie minimizată cantitatea de deșeuri generată prin reutilizare, reciclare și valorificare energetică. Etapa de eliminare a deșeurilor trebuie aplicată numai după ce au fost folosite la maxim toate celelalte mijloace, în mod responsabil astfel încât să nu producă efecte negative asupra mediului.

Se va proceda la instruirea angajaților cu privire la prevenirea generării deșeurilor și obligația reutilizării produselor și a colectării selective a deșeurilor.

**A8. gospodărirea substanţelor şi preparatelor chimice periculoase:**

La realizarea obiectivului de investiții, ca și în perioada de funcționare, nu se vor utiliza substanțe sau preparate chimice periculoase.

Uleiurile folosite pentru transformator nu se vor stoca pe amplasament, fiind aduse în cantitățile necesare în funcție de graficul lucrărilor de întreținere.

Transformatoarele vor fi amplasate în anvelopă de beton prevăzută cu cuvă rezistentă la ulei și umiditate. Eventualele scurgeri de lichid dielectric din transformator sunt reținute de cuva de retenție a fundației de beton care este acoperită cu vopsea rezistentă la produse petroliere.

**B. Utilizarea resurselor naturale, în special a solului, a terenurilor, a apei şi a biodiversităţii.**

Pentru realizarea și punerea în funcțiune a obiectivului propus nu se vor utiliza resurse naturale de pe amplasament.

Materialele folosite la construcții și montaj vor fi produse în afara amplasamentului, urmând a fi livrate în zona de construcție în cantitățile necesare etapelor planificate.

**CAPITOLUL VII - DESCRIEREA ASPECTELOR DE MEDIU SUSCEPTIBILE A FI AFECTATE**

**ÎN MOD SEMNIFICATIV DE PROIECT**

Soluția recomandată prin proiect nu introduce efecte negative suplimentare asupra solului, drenajului, microclimatului apelor de suprafață, vegetației, faunei, aerului sau peisajului.

Totuși, există riscul ca în perioada de execuție să apară efecte negative, astfel că, în cele ce urmează, vom preciza principalii factori poluanți ce pot apărea și măsuri preventive minime ce sunt obligatoriu de respectat.

1. **impactul asupra calităţii şi regimului cantitativ al apei**

Prin realizarea fundațiilor nu există pericolul interceptării pânzei freatice.

Pe parcursul derulării lucrărilor în amplasament se va ține cont de următoarele aspecte:

* utilizarea de toalete ecologice prevăzute cu lavoare pentru personalul executant;
* depozitarea materialelor de construcții necesare și a deșeurilor generate numai în spațiile special amenajate;
* staționarea mijloacelor de transport și a utilajelor numai în spațiile special amenajate (platformă pietruite sau betonate);
* se recomandă achiziționarea de material absorbant în vederea intervenției prompte în cazul unor scurgeri accidentale de produse petroliere în zona obiectivului.

Se consideră că impactul asupra componentei de mediu apă în etapa de realizare a investiției este nesemnificativ și temporar, în condițiile în care lucrările de execuție se vor realiza conform prevederilor legislației în vigoare.

În perioada funcționării obiectivului nu este necesară alimentarea cu apă. Din activitate nu vor rezulta ape uzate menajere.

În procesul tehnologic, singura operație periodică va fi spălarea panourilor fotovoltaice. Operațiunile vor fi asigurate de o firma de mentenanță specializata, iar apa va fi adusă pe amplasament cu cisterna. Apele uzate rezultate din stropirea panourilor se vor evacua liber pe amplasament cantitatea lor fiind nesemnificativã.

1. **impactul asupra calităţii aerului și climei**

Pe perioada execuției proiectului, se vor semnala emisii datorate gazelor de eșapament de la autovehiculele de transport și utilajele folosite pentru realizarea lucrărilor de construire. Acestea constituie surse mobile de impurificare a aerului.

Prin arderea carburanților (motorina) în motoarele Diesel se degajă în atmosferă gaze de eșapament, în a căror componentă sunt: oxizi de azot (NO2), oxizi de carbon (CO), oxizi de sulf (SOx), compuși organici volatili, pulberi. Regimul emisiilor acestor poluanți este dependent de nivelul activității zilnice. Cantitățile de noxe eliberate in atmosfera depind de: puterea, regimul și timpul de funcționare al motoarelor, caracteristicile carburantului folosit, condițiile climatice etc.

Lucrările de manipulare a solului constând exclusiv în nivelarea acestuia nu vor fi însoțite de emisii de pulberi. Pentru ușurarea lucrărilor și reducerea eventualelor emisia de praf se poate proceda la stropirea solului.

Se apreciază că impactul direct va manifesta pe o perioadă scurtă de timp și va fi redus în condițiile aplicării unor măsuri specifice de micșorare a poluării, precum:

* utilizarea echipamentelor și utilajelor corespunzătoare din punct de vedere tehnic, de generații recente, prevăzute cu sisteme performante de minimizare a poluanților emiși în atmosferă;
* utilizarea de combustibili cu conținut redus de sulf, conform prevederilor legislative în vigoare;

În perioada de funcționare a obiectivului nu va exista impact asupra aerului.

Centrala fotovoltaică propusă produce energie verde, care nu poluează mediul.

1. **impactul asupra solului- subsolului**

Pe parcursul realizării obiectivului, posibilul impact asupra factorului de mediu sol este reprezentat de lucrările de săpătură pentru de fundațiile gardului și structurii din profile metalice utilizată pentru susținerea panourilor, operațiuni care vor afecta orizonturile superficiale ale solului și de depozitarea deșeurilor în spații neadecvate. În aceeași perioadă de timp pot să apară și scurgeri accidentale de carburant de la utilajele implicate in construcție. În acest ultim caz fiind necesară intervenția cu material absorbant.

In perioada de funcționare a obiectivului, echipamentele electrice care fac obiectul investiției nu vor afecta factorul de mediu sol/subsol.

1. **impactul asupra biodiversităţii, conservarea habitatelor naturale, a florei şi a faunei sălbatice**

Tipul de habitat din zonă este reprezentat de teren arabil. Terenul studiat nu este situat în incinta sau în vecinătatea unei arii naturale protejate.

Atât pe perioada de realizare, cât și pe perioada de funcționare a obiectivului se vor respecta condițiile impuse în avizele obținute. Se vor interzice orice forma de recoltare, capturare, ucidere, distrugere a vreunei specii de flora si fauna. Considerăm că realizarea și funcționarea obiectivului nu sunt de natură să determine modificări asupra unor ecosisteme acvatice sau terestre.

1. **impactul asupra populaţiei și sănătăţii umane**

Investiția propusă se va amenaja pe terenul aparținând beneficiarului, fără a afecta alte proprietăți sau circulații publice. Prin realizarea obiectivului propus nu se modifică funcțiunile prevăzute în Certificatul de urbanism emis de Primăria Saligny.

În jurul amplasamentului nu există obiective culturale sau religioase a căror activitate să fie stânjenită de funcționarea noului obiectiv. Precizăm de asemenea că terenul vizat nu se află în zone de risc de inundabilitate, alunecări de teren etc.

Lucrările de construcție nu presupun un impact major asupra populației, deoarece se derulează pe o perioadă scurtă de timp. Impactul indirect ce se manifestă este determinat de emisiile în aer, impactul prin zgomot și asupra peisajului.

Pentru reducerea efectelor negative asupra populației și sănătății umane lucrătorii vor fi informați și instruiți cu privire la respectarea regulilor privind prevenirea accidentelor.

Considerăm că din acest punct de vedere nu există un impact asupra așezărilor umane.

1. **impactul asupra peisajului şi mediului vizual**

Prin implementarea proiectului peisajul va fi modificat prin:

* Delimitarea si dotarea zonelor funcționale
* Montarea panourilor solare pe structuri metalice.

Impactul vizual este un aspect subiectiv, ce ține de factori sociali, culturali, de modul de percepție al receptorului (subiectivismul în percepția estetică).

1. **extinderea impactului (zona geografică, numărul populatiei/habitatelor/speciilor afectate);**

Nu va exista impact extins în zonele înconjurătoare. Un impact minim în perioada execuției lucrărilor de instalare a echipamentelor se va resimți doar local, în zona amplasamentului.

1. **magnitudinea si complexitatea impactului;**

Caracteristicile impactului potențial decurg doar din activitățile de construcție.

Se poate considera că impactul pe perioada de realizare a investiției se va manifesta pe termen scurt.

1. **probabilitatea impactului;**

Impact direct asupra locuitorilor din zonă poate apărea numai în caz de accident în timpul transportului sau manevrării utilajelor.

Un impact indirect se manifestă în condițiile apariției unor situații de poluare accidentală sau în cazul în care nu se iau măsurile necesare.

Apariția acestor situații este însă puțin probabilă.

1. **durata, frecvența și reversibilitatea impactului;**

Nu este cazul

1. **măsurile de evitare, reducere sau ameliorare a impactului semnificativ asupra mediului;**

Funcționarea utilajelor și vehiculelor utilizate pentru activități de transport și construcție-montaj va genera o serie de poluanți specifici arderii motorinei. Se vor lua măsuri de prevenire și reducere a poluării aerului, măsuri ce vor fi respectate pe întreaga perioadă de construcție.

Zgomotul din perioada de construcție poate avea un impact pe termen scurt. Zgomotul emis de utilajele și vehiculele folosite pe șantier pentru activități de construcție se diminuează pe măsura creșterii distanței față de sursă.

Prin aplicarea normelor legale privind zgomotul admis conform STAS10009/1998 „Acustica în construcții. Acustica urbană”-Limitele admisibile ale nivelului de zgomot, desfășurarea activităților de șantier se va realiza în limitele parametrilor normali de lucru, asigurându-se astfel păstrarea echilibrului ecologic din zonă.

1. **natura transfrontiera a impactului.**

Proiectul propus nu are impact transfrontalier.

**Descrierea rezumativă a impactului:**

* impactul asupra populaţiei – fără impact asupra populației sau sănătății umane;
* impactul asupra apei – fărăr impact; nu există surse de poluare a apelor;
* impactul asupra solului – nesemnificativ, nu există şi nu au fost identificate surse de poluanţi pentru sol şi subsol;
* impactul asupra calităţii aerului – nesemnificativ, doar in perioada de executie a proiectului;
* impactul asupra zgomotelor şi vibrațiilor – redus la nivelul zonei de implementare a proiectului;
* impactul asupra biodiversității – nu exista impact asupra florei deoarece terenul destinat proiectului nu prezinta un tablou vegetal important din punct de vedere floristic; pe amplasament nu au fost identificate specii si habitate de interes comunitar; impactul asupra faunei: este nesemnificativ;
* impactul asupra peisajului şi mediului vizual – impact direct redus;
* impactul asupra patrimoniului istoric şi cultural şi asupra interacţiunilor dintre aceste elemente – fără impact, deoarece în zonă nu există şi nu au fost identificate obiective ale patrimoniului istoric şi cultural;
* extinderea impactului – nu se preconizează o extindere a impactului asupra zonei geografice, populaţiei din zonă şi din localităţile învecinate, asupra habitatelor sau anumitor specii, impactul general fiind unul nesemnificativ.
* magnitudinea şi complexitatea impactului - impact general nesemnificativ;
* probabilitatea impactului –redusă;
* durata, frecvenţa şi reversibilitatea impactului – impact redus numai în perioada de constructie;
* natura transfrontieră a impactului – nu este cazul.

**CAPITOLUL VIII - PREVEDERI PENTRU MONITORIZAREA MEDIULUI**

Monitorizarea este o acțiune importantă, deoarece constituie mecanismul care permite verificarea eficienței măsurilor adoptate pentru reducerea impactului infrastructurii asupra mediului. Un program de monitorizare corect va servi următoarelor scopuri:

* detectarea erorilor în construirea, funcționarea sau întreținerea lucrărilor;
* evaluarea modului în care măsurile adoptate au ca efect reducerea sau eliminarea impactului negativ pe termen lung.

Pe perioada execuției lucrărilor este necesar a se desfăşura o activitate de monitorizare a factorilor de mediu în scopul urmăririi eficienţei măsurilor aplicate, cât şi pentru a stabili măsuri corective în cazul neîncadrării în normele specifice. În acest sens se propun următoarele măsuri:

* identificarea şi monitorizarea surselor de poluare;
* stabilirea unui program de măsuri pentru determinarea nivelului de zgomot pe durata lucrărilor;
* gestionarea controlată a deşeurilor rezultate, în zona frontului de lucru;
* stabilirea unui program de prevenire şi combatere a poluării accidentale: măsuri necesar a fi luate, echipe de intervenţie, dotări şi echipamente pentru intervenţie în caz de accident;
* Cablurile care vor realiza conexiunea intre panouri si centrala fotovoltaica nu vor fi amplasate in aer ele urmand a fi ingropate, evitanduse astfel electrocutarea accidentala a pasarilor;
* Interzicerea oricărei forme de recoltare, capturare, ucidere a vreunei specii de floră sau faună din zonă;
* Respectarea condiţiilor impuse în actele de reglementare, sau a altor avize/acorduri obţinute, precum şi a legislaţiei în vigoare;
* organizarea unui sistem prin care populaţia să poată informa constructorul asupra nemulţumirilor pe care le are, legate de poluarea din această perioadă, siguranţa traficului etc.

**CAPITOLUL IX - LEGĂTURA CU ALTE ACTE NORMATIVE ȘI / SAU PLANURI /**

**PROGRAME / STRATEGII / DOCUMENTE DE PLANIFICARE**

1. **Justificarea încadrării proiectului, după caz, în prevederile altor acte normative naţionale care transpun legislaţia Uniunii Europene:**

Directiva 2010/75/UE (IED) a Parlamentului European și a Consiliului din 24 noiembrie 2010 privind emisiile industriale (prevenirea și controlul integrat al poluării) – nu e cazul

Directiva 2012/18/UE a Parlamentului European și a Consiliului din 4 iulie 2012 privind controlul pericolelor de accidente majore care implică substanțe periculoase, de modificare și ulterior de abrogare a Directivei 96/82/CE a Consiliului – nu e cazul

Directiva 2000/60/CE a Parlamentului European și a Consiliului din 23 octombrie 2000 de stabilire a unui cadru de politică comunitară în domeniul apei – nu e cazul

Directiva-cadru aer 2008/50/CE a Parlamentului European și a Consiliului din 21 mai 2008 privind calitatea aerului înconjurător și un aer mai curat pentru Europa – nu e cazul

Directiva 2008/98/CE a Parlamentului European și a Consiliului din 19 noiembrie 2008 privind deșeurile și de abrogare a anumitor directive – nu e cazul

Altele – nu e cazul

**CAPITOLUL X - LUCRĂRI NECESARE ORGANIZĂRII DE ȘANTIER**

Amplasamentul pentru organizarea de şantier a fost ales luând în considerare:

* accesul de la reţeaua de drumuri;
* disponibilitatea terenului;
* accesul de la organizarea de şantier spre locaţiile panourilor fotovoltaice

Organizarea de şantier se va desfăşura în interiorul amplasamentului, pe o platformă pietruită.

Spaţiul ocupat de organizarea de şantier va fi limitat la strictul necesar.

Organizarea de santier va fi dotată cu pubele destinate deseurilor, punct PSI, tablou electric, platforma materii prime, toalete ecologice.

În incinta organizării de şantier nu este prevăzut nici un depozit de carburanţi.

Materialele ce se vor pune în operă se vor procura de la furnizori fiind verificate calitativ și cantitativ și însoțite de certificate de calitate și buletine de analiză.

Materialele se vor depozita funcție de volum, valoare, caracteristici fizico – chimice.

Se vor lua masuri preventive cu scopul de a evita producerea accidentelor de lucru sau a incendiilor.

Se interzice spălarea mașinilor sau a utilajelor în zona de lucru ori deversarea de ape uzate necontrolat în zona amplasamentului.

Se interzice executarea lucrărilor de reparații/întreținere a autovehiculelor, utilajelor, echipamentelor utilizate în cadrul lucrărilor de construcții, în incinta organizării de șantier.

Va fi asigurat un iluminat adecvat al perimetrului de lucru care să permită lucrărilor în condiții de siguranță.

Din punct de vedere a protectiei mediului, se vor lua masuri specifice pe perioada realizarii proiectului de investitii:

* se va evita poluarea accidentala a factorilor de mediu pe toata durata executiei;
* managementul deseurilor rezultate din lucrarile de constructii va fi in conformitate cu legislatia specifica de mediu si va fi atat in responsabilitatea titularului de proiect, cat si a constructorului ce realizeaza lucrarile;
* deseurile de constructie vor fi transportate si depozitate pe baza de contract, cu unitatile si in amplasamentul stabilit de Primăria Constanța;
* nu se vor depozita materii materiale sau deseuri in afara perimetrului obiectivului.

**CAPITOLUL XI - LUCRARI DE REFACERE A AMPLASAMENTULUI LA FINALIZAREA INVESTITIEI, IN CAZ DE ACCIDENTE S INCETAREA ACTIVITATII, IN MASURA IN CARE ACESTE INFORMATII SUNT DISPONIBILE**

* **lucrarile propuse pentru refacerea amplasamentului la finalizarea investitiei, in caz de accidente si/sau la incetarea activitatii;**

La finalizarea lucrărilor de construcții, pe terenul rămas liber se propun lucrări de amenajare spatii verzi, pe o suprafața totală de 131,75 mp.

* **Aspecte referitoare la prevenirea și modul de răspuns pentru cazuri de poluări accidentale**

În cazul unor scurgeri accidentale de produse petroliere, fie de la mijloacele de transport cu care se cară diverse materiale, fie de la utilajele folosite, factorul de mediu care poate fi afectat este solul; în acest caz se recomandă achiziționarea de material absorbant pentru intervenția promptă.

Se recomandă amenajarea unor spații corespunzătoare pentru depozitarea controlată a deșeurilor produse pentru a evita riscul ca acestea să ajungă pe terenurile învecinate sau să fie depozitate necontrolat în incinta obiectivului.

* **Aspecte referitoare la închiderea/dezafectarea/demolarea obiectivului**

În cazul demolării obiectivului, la încetarea activității, va fi necesară dezafectarea tuturor echipamentelor, instalațiilor, respectând procedurile de colectare, sortare și depozitare pe categorii a tuturor materialelor ce rezultă din aceste activități.

Materialele rezultate în urma dezafectării vor fi valorificate prin firme autorizate sau, după caz eliminate în depozite autorizate, care le acceptă la depozitare conform criteriilor prevăzute în ordinul MMGA nr. 95/2005.

Se va reface amplasamentul la starea inițiala, sau va fi pregătit pentru o viitoare construcție, în funcție de destinația ulterioară a terenului.

* **Modalități de refacere a stării inițiale/reabilitare în vederea utilizării ulterioare a terenului**

Aceste modalități se vor stabili, dacă va fi cazul la momentul luării deciziei privind desființarea obiectivului și depind de strategia care se va adopta în ceea ce privește utilizarea ulterioară a terenului.

**CAPITOLUL XII ANEXE**

1. planul de încadrare în zonă a obiectivului
2. actul de deținere a terenului
3. certificat de urbanism
4. plan de situaţie

**CAPITOLUL XIII CONSERVAREA HABITATELOR NATURALE, A FLOREI ȘI FAUNEI**

**SĂLBATICE, APROBATĂ CU MODIFICĂRI ȘI COMPLETĂRI PRIN**

**LEGEA NR. 49/2011, CU MODIFICĂRILE ȘI COMPLETĂRILE ULTERIOARE**

Proiectul nu intră sub incidenţa prevederilor art. 28 din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare.

**CAPITOLUL XIV COMPLETĂRI CONFORM PLANURILOR DE**

**MANAGEMENT BAZINALE ACTUALIZATE**

Proiectul propus nu se realizează pe ape și nici nu are legătură cu apele de suprafață sau subterane.

**CAPITOLUL XV. CRITERIILE PREVĂZUTE ÎN ANEXA NR. 3 LA LEGEA NR. 292/2018**

**PRIVIND EVALUAREA IMPACTULUI ANUMITOR PROIECTE**

**PUBLICE ŞI PRIVATE ASUPRA MEDIULUI SE IAU ÎN**

**CONSIDERARE, DACĂ ESTE CAZUL, ÎN MOMENTUL COMPILĂRII**

**INFORMAŢIILOR ÎN CONFORMITATE CU PUNCTELE III - XIV**

Nu e cazul

Semnătura titularului

....................................................